Meno Christopher Repka sa určite oplatí zapamätať. O svojich kvalitách presviedča tento šachový megatalent už v mladom veku. Naposledy zažiaril na majstrovstvách Slovenska.
STARÁ ĽUBOVŇA. Na severovýchode Slovenska vyrastá ďalší športovec s mimoriadne sľubnou perspektívou. Šestnásťročný Christopher Repka má aklimatizáciu na seniorskej úrovni úspešne za sebou a strach začína naháňať už i absolútnej slovenskej šachovej špičke. Naplno to potvrdil i na nedávno skončených majstrovstvách Slovenska jednotlivcov v Banskej Štiavnici. V uzavretom turnaji najlepších slovenských hráčov obsadil bronzovú pozíciu, čím obhájil rovnakú pozíciu z vlaňajška. Dlho-predlho bol dokonca na priebežnom prvom mieste a až koncovka súboja posledného 9. kola ho pripravila o pozíciu nového slovenského šampióna.
V prípade úspešného dovŕšenia svojej spanilej jazdy by Repka skompletizoval unikátny double, keďže v závere marca sa vo farbách ŠKM Angelus Stará Ľubovňa tešil z národného primátu v súťaži družstiev. Šlo by o ojedinelý jav, o ktorom sa vo veku 16 rokov môže mnohým len snívať. Práve úspešné ťaženie na tohtoročnom národnom šampionáte bolo ústrednou témou nášho rozhovoru s veľkým talentom tohto kráľovského športu, aktuálne najlepším slovenským šachistom do 18 rokov (v celosvetovom renkingu mu v tejto kategórii patrí 43. miesto) a 17. hráčom v národnom rebríčku celkovo. Reč sme v závere zvrtli i na ďalšie smerovanie jeho čoraz nádejnejšie sa rozvíjajúcej kariéry za šachovnicou.
Máš za sebou ďalšiu vynikajúcu šachovú skúsenosť. Ako celkovo hodnotíš úroveň júlových majstrovstiev Slovenska jednotlivcov, ktoré sa tohto roku uskutočnili v Banskej Štiavnici?
"Uzavreté majstrovstvá Slovenska sú moje najobľúbenejšie podujatie. Turnaja sa zúčastňujú výborní hráči, takže kvalitatívna úroveň je veľmi vysoká. A keďže sa hrá systémom každý s každým, pričom väčšina partií je veľmi vyrovnaná, atraktívny je aj pre samotných divákov."
Dosiahol si skvelé výsledky, porazil si rad renomovaných hráčov, na čele s aktuálnou slovenskou jednotkou Jánom Markošom. Na druhej strane si už-už siahal po majstrovskom titule, ktorý ti napokon ušiel v poslednom kole. Aké pocity u teba prevládali po skončení celého podujatia?
"Samozrejme, veľmi ma mrzí, že mi posledné kolo nevyšlo podľa predstáv. Chýbal naozaj len krôčik. Z celkového hľadiska je však najdôležitejšie to, že som už po 8. kole splnil normu veľmajstra. Tento cieľ bol pre mňa dôležitejší ako samotné konečné umiestnenie. Som nesmierne rád, že sa mi ho podarilo splniť."
Mnohí s úžasom sledovali ako nebojácne si v jednotlivých zápasoch počínaš a zdolávaš oveľa skúsenejších súperov. Už počas samotného turnaja sa na tvoju adresu hrnulo množstvo pochvalných slov. Registroval si ich?
Ako to na teba vplývalo?
"Počas turnajov sa snažím na prípadne povzbudzovanie veľmi nereagovať, pretože to môže mať aj opačný efekt. Najmä povzbudenie typu ´zajtra určite vyhráš´ mi veľmi nepomáha. Rozumné rady, najmä od najbližších, samozrejme vnímam a snažím sa ich zužitkovať vo svoj prospech."
Čo na tvoje výkony hovorila mamička Eva, tiež výborná šachistka?
"Taktiež ma povzbudzovala a prízvukovala mi, aby som v rovnakých výkonoch pokračoval i naďalej. Aj vďaka jej podpore som takmer celý turnaj absolvoval vo víťaznom rytme."
Všetky medailové pozície napokon obsadili hráči Starej Ľubovne. Aj ste sa počas turnaja navzájom doberali, že kto ako skončí?
"Jasné. Ale každý z nás zároveň svojim klubovým spoluhráčom veľmi fandil a prial im dosiahnutie čo najlepšieho výsledku. Je super, že vo výsledkovej listine bola Stará Ľubovňa taká úspešná."
Máš za sebou skvelú sezónu. Na klubovej úrovni si sa stal majstrom Slovenska, medzi jednotlivcami si skončil tretí. Považuješ tieto úspechy za doposiaľ najvýraznejšie v tvojej stále sa len rozbiehajúcej kariére?
"Áno, dá sa to tak povedať. Sú to úspechy, ktoré si zatiaľ cením rozhodne najviac."
Ako bude vyzerať tvoje šachové leto?
"Na budúci týždeň by som sa mal zúčastniť turnaja Open, ktorý sa uskutoční v rumunskom Arade. Pôjde o podujatie, na ktoré sa môže prihlásiť prakticky ktokoľvek. Ďalší môj šachový program v rámci tohto leta ešte nie je definitívny. Riešiť sa bude priebežne."
Následne sa už o slovo prihlási nová sezóna. S akými ambíciami plánuješ do nej vstúpiť?
"Predovšetkým by som chcel čo najskôr získať spomínaný titul veľmajstra. Na to je potrebný zisk troch noriem, pričom dosiahnutie každej z nich je podmienené splnením určitých podmienok a požadovanej výkonnosti. Titul sa udelí až po získaní tretej normy. Zatiaľ je na mojom konte jedna, získal som ju práve na tohtoročných majstrovstvách Slovenska."
Máš nakročené do pomerne vysokých šachových sfér. Čo je tvojou vysnívanou métou, ktorú by si v budúcnosti rád dosiahol?
"Rád by som dosiahol takú úroveň, aby som sa šachom dokázal uživiť. To by bolo skvelé."